title: 2017 m. birželio 7 d. Komisijos įgyvendinimo reglamentas (ES) 2017/980, kuriuo nustatomi techniniai įgyvendinimo standartai, susiję su kompetentingų institucijų bendradarbiavimo atliekant priežiūrą, patikras vietoje ir tyrimus ir keitimosi informacija pagal Europos Parlamento ir Tarybos direktyvą 2014/65/ES standartinėmis formomis, šablonais ir procedūromis (Tekstas svarbus EEE. )

text:
10.6.2017

                  LT

                  Europos Sąjungos oficialusis leidinys

                  L 148/3

            KOMISIJOS ĮGYVENDINIMO REGLAMENTAS (ES) 2017/980
      2017 m. birželio 7 d.
      kuriuo nustatomi techniniai įgyvendinimo standartai, susiję su kompetentingų institucijų bendradarbiavimo atliekant priežiūrą, patikras vietoje ir tyrimus ir keitimosi informacija pagal Europos Parlamento ir Tarybos direktyvą 2014/65/ES standartinėmis formomis, šablonais ir procedūromis
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2014 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (1), ypač į jos 80 straipsnio 4 dalį ir 81 straipsnio 4 dalį,
      kadangi:

                  (1)

                  Direktyva 2014/65/ES nustatomos kompetentingų institucijų tarpusavio bendradarbiavimo ir keitimosi informacija pareigos. Pagal tą procedūrą kompetentinga institucija gali kreiptis į kitos valstybės narės kompetentingą instituciją dėl bendradarbiavimo atliekant patikrą vietoje ar tyrimą;

                  (2)

                  siekiant užtikrinti, kad kompetentingos institucijos taikydamos Direktyvą 2014/65/ES galėtų veiksmingai ir tinkamu laiku bendradarbiauti ir keistis informacija, taip pat viena kitai teikti visą tarpusavio pagalbą, tikslinga nustatyti procedūras, šablonus ir formas, kuriomis kompetentingos institucijos turėtų naudotis vykdydamos tokį bendradarbiavimą ir keisdamosi informacija, įskaitant prašymų dėl bendradarbiavimo arba keitimosi informacija, tokių prašymų gavimo patvirtinimų ir atsakymų į juos teikimo procedūras, šablonus ir formas;

                  (3)

                  siekiant užtikrinti, kad prašymus dėl bendradarbiavimo arba keitimosi informacija gaunančios institucijos juos tvarkytų veiksmingai ir operatyviai, kiekviename prašyme dėl bendradarbiavimo arba keitimosi informacija turėtų būti aiškiai nurodyta jo priežastis. Be prašymams dėl bendradarbiavimo ar prašymams dėl informacijos ir atsakymams į tokius prašymus skirtų šablonų ir formų naudojimo, bendradarbiavimo ir keitimosi informacija procedūros turėtų sudaryti ir palengvinti sąlygas prašymą teikiančiai ir prašymą gaunančiai institucijoms viso proceso metu bendrauti, konsultuotis ir sąveikauti tarpusavyje;

                  (4)

                  šiame reglamente laikomasi pagrindinių teisių ir principų, visų pirma pripažintų Europos Sąjungos pagrindinių teisių chartijoje;

                  (5)

                  nuoseklumo sumetimais ir siekiant užtikrinti sklandų finansų rinkų veikimą, būtina, kad šiame reglamente ir Direktyvoje 2014/65/ES nustatytos nuostatos būtų pradėtos taikyti tą pačią dieną;

                  (6)

                  šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių įgyvendinimo standartų projektais;

                  (7)

                  EVPRI nevykdė atvirų viešų konsultacijų dėl techninių įgyvendinimo standartų, kuriais grindžiamas šis reglamentas, projekto ir neanalizavo galimų sąnaudų ir naudos, susijusių su tuo, kad atitinkamoms kompetentingoms institucijoms naudoti būtų nustatytos standartinės formos, šablonai ir procedūros, nes tai būtų buvę neproporcinga atsižvelgiant į tų standartų taikymo sritį ir poveikį ir į tai, kad jie būtų skirti tik valstybių narių nacionalinėms kompetentingoms institucijoms, o ne rinkos dalyviams;

                  (8)

                  EVPRI paprašė pagal Europos Parlamento ir Tarybos reglamento (ES) Nr. 1095/2010 (2) 37 straipsnį įsteigtos Vertybinių popierių ir rinkų suinteresuotųjų subjektų grupės pateikti savo nuomonę,

            PRIĖMĖ ŠĮ REGLAMENTĄ:
      1 straipsnis
      Kontaktiniai punktai
      1.   Kompetentingos institucijos paskiria kontaktinius punktus, skirtus prašymams dėl bendradarbiavimo arba dėl keitimosi informacija pagal atitinkamai Direktyvos 2014/65/ES 80 ir 81 straipsnius perduoti. Informaciją apie kontaktinius punktus jos skelbia savo interneto svetainėse.
      2.   Kompetentingos institucijos informaciją apie savo kontaktinius punktus perduoda Europos vertybinių popierių ir rinkų institucijai (EVPRI). EVPRI tvarko ir atnaujina kompetentingoms institucijoms skirtą naudoti kontaktinių punktų, paskirtų pagal 1 dalį, sąrašą.
      2 straipsnis
      Prašymas dėl bendradarbiavimo arba keitimosi informacija
      1.   Prašymą teikianti institucija prašymą dėl bendradarbiavimo arba keitimosi informacija naudodamasi I priede nustatyta forma pateikia popierine forma arba elektroninėmis priemonėmis. Prašymą ji pateikia prašymą gaunančios institucijos kontaktiniam punktui.
      2.   Skubos atvejais prašymą teikianti institucija prašymą dėl bendradarbiavimo arba keitimosi informacija gali pateikti žodžiu, su sąlyga, kad prašymas vėliau per pagrįstą laikotarpį patvirtinamas raštu, nebent prašymą gaunanti institucija sutinka su kitomis sąlygomis.
      3.   Prašymą teikianti institucija prie prašymo gali pridėti bet kokį dokumentą ar grindžiamąją medžiagą, kurie laikomi būtinais prašymui pagrįsti.
      3 straipsnis
      Gavimo patvirtinimas
      Per 10 darbo dienų nuo tada, kai prašymą gaunančios institucijos kontaktinis punktas gauna prašymą dėl bendradarbiavimo arba keitimosi informacija, naudodama II priede nustatytą formą ta institucija prašymą teikiančiai institucijai išsiunčia gavimo patvirtinimą.
      4 straipsnis
      Atsakymas į prašymą dėl bendradarbiavimo arba keitimosi informacija
      1.   Prašymą gaunanti institucija į prašymą dėl bendradarbiavimo arba keitimosi informacija naudodamasi III priede nustatyta forma atsako popierine forma arba elektroninėmis priemonėmis. Atsakymas siunčiamas prašymą teikiančios institucijos kontaktiniam punktui, nebent prašymą teikianti institucija nurodė kitą adresatą.
      2.   Prašymus dėl bendradarbiavimo arba keitimosi informacija juos gaunanti institucija, atsižvelgdama į prašymo sudėtingumą ir būtinybę kreiptis į trečiąsias šalis arba kitą instituciją, vykdo taip, kad būtų užtikrinta, jog visi būtini reguliavimo veiksmai būtų atliekami nepagrįstai nedelsiant.
      5 straipsnis
      Prašymo dėl bendradarbiavimo arba keitimosi informacija siuntimo ir tvarkymo procedūros
      1.   Prašymą teikianti ir prašymą gaunanti institucijos dėl prašymo dėl bendradarbiavimo arba keitimosi informacija bendrauja arba popierine forma, arba elektroniškai, žiūrint, kuris būdas iš šių dviejų yra operatyviausias, deramai atsižvelgdamos į konfidencialumo nuostatas, susirašinėjimui reikiamą laiką, pateiktinos medžiagos apimtį ir prašymą teikiančios institucijos galimybę tą informaciją gauti. Konkrečiai, prašymą teikianti institucija nedelsdama teikia paaiškinimus, kurių prašo prašymą gaunanti institucija.
      2.   Prašymą gaunanti institucija prašymą teikiančiai institucijai praneša apie numatomą vėlavimą, ilgesnį negu 5 darbo dienos po numatomos atsakymo datos, nurodytos gavimo patvirtinime.
      3.   Jei prašymą teikianti institucija yra nurodžiusi, kad prašymas skubus, prašymą gaunanti ir prašymą teikianti institucijos susitaria dėl periodiškumo, kuriuo prašymą gaunanti institucija prašymą teikiančią instituciją informuos apie jos prašymo nagrinėjimą ir numatomą atsakymo pateikimo datą.
      4.   Prašymą gaunanti ir prašymą teikianti institucijos bendradarbiauja šalindamos galimus su atsakymu į prašymą susijusius sunkumus.
      6 straipsnis
      Prašymų dėl asmenų apklausos procedūra
      1.   Jei prašymą teikianti institucija į savo prašymą įtraukia kokio nors asmens apklausą, prašymą gaunanti ir prašymą teikianti institucijos, atsižvelgdamos į esamus teisinius apribojimus ar suvaržymus ir visus procedūrinių reikalavimų skirtumus, įvertina toliau nurodytus veiksnius ir į juos atsižvelgia:

                  a)

                  asmens arba asmenų, kuriuos reikia apklausti, teises;

                  b)

                  prašymą gaunančios ir prašymą teikiančios institucijų darbuotojų vaidmenį vykdant apklausą;

                  c)

                  tai, ar asmuo, kurį reikia apklausti, turi teisę būti padedamas teisinio atstovo ir, jei taip, to atstovo pagalbos vykdant apklausą mastą, taip pat kiek tai susiję su apklausos įrašais arba ataskaitomis;

                  d)

                  tai, ar apklausa turi būti vykdoma savanoriškai, ar priverstinai, jei yra toks skirtumas;

                  e)

                  tai, ar, remiantis prašymo pateikimo metu turima informacija, asmuo, kurį reikia apklausti, yra liudytojas, ar asmuo, kurio atžvilgiu atliekamas tyrimas;

                  f)

                  tai, ar, remiantis prašymo pateikimo metu turima informacija, per apklausą paimti parodymai galėtų būti arba bus naudojami baudžiamajame procese;

                  g)

                  per apklausą paimtų parodymų priimtinumą pagal prašymą teikiančios institucijos jurisdikciją;

                  h)

                  per apklausą paimtų parodymų įrašymą ir taikomas procedūras, įskaitant tai, ar tai bus vienu metu daromas, ar apibendrintas protokolas, ar garso, ar garso ir vaizdo įrašas;

                  i)

                  apklausiamų asmenų parodymų sertifikavimo arba patvirtinimo procedūras, įskaitant tai, ar tai atliekama po parodymų paėmimo.

            2.   Prašymą gaunanti ir prašymą teikianti institucijos užtikrina, kad būtų nustatyta jų darbuotojams taikoma veiksmingo darbo tvarka, įskaitant tvarką, pagal kurią jų darbuotojai susitaria dėl visos papildomos informacijos, kurios gali prireikti, įskaitant:

                  a)

                  datų planavimą;

                  b)

                  klausimų, kuriuos reikia užduoti apklaustinam asmeniui, sąrašą ir jo peržiūrą;

                  c)

                  kelionių tvarką, įskaitant užtikrinimą, kad prašymą gaunanti ir prašymą teikianti institucijos galėtų iki apklausos susitikti ir aptarti dalyką;

                  d)

                  vertimo tvarką.

            7 straipsnis
      Prašymų dėl patikros vietoje ar tyrimo procedūra
      1.   Jei pateiktas prašymas dėl patikros vietoje ar tyrimo vykdymo, prašymą teikianti ir prašymą gaunanti institucijos viena su kita konsultuojasi, kaip veiksmingiausiai įgyvendinti prašymą dėl bendradarbiavimo, atsižvelgdamos į Direktyvos 2014/65/ES 80 straipsnio 1 dalies a, b ir c punktus, įskaitant konsultaciją dėl bendros patikros vietoje ar bendro tyrimo vykdymo privalumų.
      Nuspręsdamos, kaip veiksmingiausiai įgyvendinti prašymą dėl bendradarbiavimo, prašymą teikianti ir prašymą gaunanti institucijos atsižvelgia bent jau į šiuos veiksnius:

                  a)

                  iš prašymą teikiančios institucijos gauto prašymo dėl bendradarbiavimo turinį, įskaitant visus argumentus dėl tikslingumo tyrimą arba patikrą vietoje vykdyti bendrai;

                  b)

                  tai, ar jos atskirai renka informaciją apie tarpvalstybinį poveikį turintį dalyką ir ar tą dalyką būtų tinkamiau nagrinėti bendradarbiaujant;

                  c)

                  teisinę ir reguliavimo sistemą pagal kiekvieną iš jų jurisdikcijų, užtikrinant, kad abi institucijos gerai suprastų galimus suvaržymus ir teisinius apribojimus, taikomus jų veiksmams ir galimiems būsimiems procesams, įskaitant visus su ne bis in idem principu susijusius klausimus;

                  d)

                  tyrimui ar patikrai vietoje reikalingą administravimą ir vadovavimą;

                  e)

                  išteklių paskirstymą ir darbuotojų, atsakingų už tyrimo arba patikrų vietoje vykdymą, paskyrimą;

                  f)

                  galimybę nustatyti bendrą veiksmų planą ir kiekvienos institucijos darbo grafikus;

                  g)

                  veiksmų, kurių turės imtis kiekviena institucija bendrai arba atskirai, nustatymą;

                  h)

                  abipusį keitimąsi surinkta informacija ir pranešimą apie atskirų veiksmų, kurių imtasi, rezultatus;

                  i)

                  kitus su konkrečiu atveju susijusius klausimus.

            2.   Jei prašymą gaunanti institucija pati vykdo patikrą arba tyrimą, ji prašymą teikiančią instituciją nuolat informuoja apie tos veiklos pažangą ir laiku pateikia išvadas.
      3.   Nusprendusios vykdyti bendrą tyrimą arba bendrą patikrą vietoje, prašymą teikianti ir prašymą gaunanti institucijos:

                  a)

                  palaiko nuolatinį dialogą, kad koordinuotų informacijos rinkimo procesą ir faktų nustatymą;

                  b)

                  vykdydamos bendrą tyrimą arba bendrą patikrą vietoje viena su kita glaudžiai bendradarbiauja;

                  c)

                  identifikuoja konkrečias teisines nuostatas, sudarančias tyrimo arba patikros vietoje dalyką;

                  d)

                  prireikus susitaria dėl bent šių dalykų:

                              i)

                              bendro veiksmų plano, kuriame nurodoma veiksmų, kurių reikia imtis, esmė, pobūdis ir laikas, įskaitant atsakomybės paskirstymą siekiant darbo rezultato ir atsižvelgiant į kiekvienos institucijos atitinkamus prioritetus, parengimo;

                              ii)

                              visų teisinių apribojimų ar suvaržymų ir skirtumų tarp procedūrų, susijusių su tyrimo arba vykdymo užtikrinimo veiksmais arba bet kokiais kitais procesais, įskaitant asmenų, kurių atžvilgiu vykdomas tyrimas, teises, identifikavimo ir vertinimo;

                              iii)

                              konkrečių advokato teisių neatskleisti profesinės paslapties, kurios gali turėti poveikio tyrimo ir vykdymo užtikrinimo procesams, įskaitant teisę neduoti parodymų prieš save, identifikavimo ir vertinimo;

                              iv)

                              bendravimo su visuomene ir spauda strategijos;

                              v)

                              numatomo informacijos, kuria keičiamasi, naudojimo.

            8 straipsnis
      Keitimasis informacija savo iniciatyva
      1.   Jei kompetentinga institucija turi informacijos, kuri, jos nuomone, padėtų kitai kompetentingai institucijai atlikti savo pareigas pagal Direktyvą 2014/65/ES arba Europos Parlamento ir Tarybos reglamentą (ES) Nr. 600/2014 (3), ji tą informaciją popierine forma arba elektroninėmis priemonėmis perduoda kitos kompetentingos institucijos kontaktiniam punktui.
      2.   Nukrypstant nuo 1 dalies, jei kompetentinga institucija, siunčianti informaciją, mano, kad informaciją reikia nusiųsti skubiai, iš pradžių ji gali ją perduoti žodžiu, su sąlyga, kad informacija vėliau per pagrįstą laikotarpį perduodama raštu, nebent informaciją gaunanti institucija sutinka su kitomis sąlygomis.
      3.   Savo iniciatyva informaciją siunčianti institucija ją perduoda naudodama III priede nustatytą formą, visų pirma nurodydama su informacijos konfidencialumu susijusius klausimus.
      9 straipsnis
      Reikalavimas informuoti kompetentingas institucijas
      1.   Jei pagal Direktyvos 2014/65/ES 80 straipsnio 1 dalį reguliuojamos rinkos kompetentinga institucija tiesiogiai kreipiasi į investicines įmones, kurios yra reguliuojamos rinkos nuotolinės narės arba dalyvės, tai iškart po to, kai kreipėsi į nuotolinę narę arba dalyvę, naudodama šio reglamento IV priede nustatytą formą popierine forma arba elektroninėmis priemonėmis apie tai ji informuoja nuotolinės narės arba dalyvės buveinės valstybės narės kompetentingą instituciją, nebent nuotolinės narės ar dalyvės buveinės valstybės narės institucija anksčiau yra raštu patvirtinusi, kad sutinka būti informuota kitomis ryšių priemonėmis.
      2.   Jei yra skubių kreipimosi į reguliuojamos rinkos nuotolinę narę arba dalyvę priežasčių, reguliuojamos rinkos kompetentinga institucija, jei yra pagrįstų priežasčių, gali apie tai informuoti žodžiu, su sąlyga, kad prašymas vėliau per pagrįstą laikotarpį patvirtinamas raštu, nebent prašymą gaunanti institucija sutinka su kitomis sąlygomis.
      10 straipsnis
      Įsigaliojimas ir taikymas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      Jis taikomas nuo 2018 m. sausio 3 d.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. birželio 7 d.

               Komisijos vardu

               Pirmininkas

            Jean-Claude JUNCKER

         (1)  OL L 173, 2014 6 12, p. 349.

         (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).

         (3)  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).

         I PRIEDAS

            Prašymo dėl bendradarbiavimo arba keitimosi informacija forma

         Tekstas paveikslėlio

            Prašymas dėl bendradarbiavimo arba keitimosi informacija
            Registracijos numeris:
            Data:
            Bendroji informacija
            SIUNTĖJAS:
            Valstybė narė:
            Prašymą teikianti institucija:
            Adresas:
            (Kontaktinio punkto kontaktiniai duomenys)
            Vardas, pavardė:
            Telefonas:
            E. paštas:
            GAVĖJAS:
            Valstybė narė:
            Prašymą gaunanti institucija:
            Adresas:
            (Kontaktinio punkto kontaktiniai duomenys)
            Vardas, pavardė:
            Telefonas:
            E. paštas:
            Gerb. [įrašyti atitinkamą vardą ir pavardę],
            pagal Direktyvos 2014/65/ES [80/81 (1)] straipsnį į jus kreipiamės dėl toliau išsamiau aprašyto (-ų) klausimo (-ų).
            Būčiau dėkingas, jei į šį prašymą atsakytumėte iki [įrašyti orientacinę atsakymo datą, o skubaus prašymo atveju – terminą, iki kurio reikia pateikti informaciją] arba, jei tai neįmanoma, nurodytumėte, kada, jūsų nuomone, galėtumėte suteikti prašomą pagalbą.
            (1) Įrašykite atitinkamą Direktyvos 2014/65/ES straipsnį.

         Tekstas paveikslėlio

            Prašymo rūšis
            Pažymėkite tinkamą (-us) langelį (-ius).
            Priežiūra (informacijos teikimas, apklausa, kita)
            Tyrimas
            Patikra vietoje
            Prašymo priežastys
            [įrašykite sektoriaus teisės akto nuostatą (-as), pagal kurią (-ias) prašymą teikianti institucija turi kompetenciją spręsti šį klausimą]
            Prašymas yra susijęs su bendradarbiavimu arba keitimusi informacija dėl
            [aprašykite prašymo dalyką, kokiu tikslu prašoma bendradarbiauti arba keistis informacija, tyrimo, dėl kurio teikiamas prašymas, pagrindinius faktus ir paaiškinkite prašymo naudingumą]
            Atsižvelgiant į
            [atitinkamais atvejais įrašykite ankstesnio prašymo duomenis, kad būtų galima jį identifikuoti]
            Priežiūra (informacijos teikimas, apklausa)
            a) Pateikite prašomos konkrečios informacijos išsamų aprašą ir priežastis, kodėl ta informacija bus naudinga, ir asmenų, kurie, kaip manoma, turi prašomą informaciją, arba vietų, kuriose tokią informaciją galima gauti, sąrašą, jei jie žinomi.
            b) Jei prašymas yra susijęs su informacija, susijusia su konkrečios finansinės priemonės sandoriu arba pavedimu, pateikite šią informaciją:

         Tekstas paveikslėlio

            Produkto identifikavimo kodas:
            [pateikite tikslų finansinės priemonės aprašą, įskaitant ISIN kodą]
            Asmens identifikavimo kodas:
            [nurodykite visų asmenų, susijusių su sandoriu ar pavedimu, įskaitant finansine priemone prekiaujančio asmens arba asmens, kurio vardu, kaip manoma, vyko prekyba, tapatybę]
            Datos:
            [įrašykite datas, nuo kada iki kada įvykdyti tų finansinių priemonių sandoriai ar pavedimai, o ilgo laikotarpio atveju – priežastis, kodėl praverstų informacija apie visą tą laikotarpį]
            c) Jei prašymas yra susijęs su informacija, susijusia su asmens verslu ar veikla, pateikite kuo tikslesnę informaciją, kad būtų įmanoma identifikuoti tą asmenį.
            d) Jei yra specialių sąlygų dėl prašomos informacijos slaptumo, nurodykite prašyme pateikiamos informacijos slaptumą ir visas specialias atsargumo priemones, kurių dėl vykdomo tyrimo reikia imtis renkant informaciją.
            e) Pateikite visą papildomą informaciją.
            [Nurodyti, ar prašymą teikianti institucija dėl prašymo dalyko kreipėsi arba kreipsis į kurią nors kitą valdžios arba teisėsaugos instituciją mūsų valstybėje narėje arba kokią nors kitą instituciją, kuri, prašymą teikiančios institucijos žiniomis, aktyviai domisi prašymo dalyku.]
            f) Jei prašymas skubus ir jame nustatyti terminai, išsamiai paaiškinkite prašymo skubumą, taip pat pagrįskite terminus, iki kurių prašymą teikianti institucija prašė pateikti informaciją.
            Apklausa
            Nurodykite:
            a) Apklausa: duodant priesaiką /pateikiant oficialų pareiškimą

         Tekstas paveikslėlio

            b) Apklausos poreikis ir tikslas:
            c) Apklaustino (-ų) asmens (-ų) vardas (-ai), pavardė (-ės):
            [įrašykite asmenų, kurie bus apklausti, duomenis, kad prašymą gaunanti institucija galėtų pradėti jų šaukimo procesą, jei taikoma]
            d) Išsamus prašomos informacijos aprašas, įskaitant preliminarų klausimų sąrašą (jei jis jau parengtas prašymo pateikimo metu).
            e) Papildoma informacija, kuri gali būti naudinga:
            [Nurodyti, ar prašymą teikiančios institucijos darbuotojai prašo dalyvauti apklausoje, prašymą teikiančios institucijos dalyvaujančių pareigūnų duomenys, jei taikoma, teisinių ir procedūrinių reikalavimų, kurių reikia laikytis, kad per apklausą paimti parodymai būtų priimtini pagal prašymą teikiančios institucijos jurisdikciją, aprašas.]
            Patikra vietoje arba tyrimas
            Jei prašymas yra susijęs su patikra vietoje arba tyrimu prašymą teikiančios institucijos vardu, pateikite informaciją, kad prašymą gaunanti institucija galėtų įvertinti, ar jai gali būti aktualu dalyvauti bendrame tyrime, įskaitant prašymą teikiančios institucijos pasiūlymą dėl patikros ar tyrimo, jų pagrindimą ir naudą prašymą gaunančiai institucijai.
            [įskaitant visą svarbią informaciją, kurios reikia, kad prašymą gaunanti institucija prireikus galėtų suteikti būtiną pagalbą]
            [Pateikite būtinus įspėjimus dėl konfidencialumo ar bet kokius būtinus leistino informacijos naudojimo apribojimus (pagal Sąjungos teisę).]
            Pagarbiai
            [parašas]

         II PRIEDAS

            Gavimo patvirtinimo forma

         Tekstas paveikslėlio

            Gavimo patvirtinimas
            Registracijos numeris:
            Data:
            SIUNTĖJAS:
            Valstybė narė:
            Prašymą gaunanti institucija:
            Adresas:
            (Kontaktinio punkto kontaktiniai duomenys)
            Vardas, pavardė:
            Telefonas:
            E. paštas:
            GAVĖJAS:
            Valstybė narė:
            Prašymą teikianti institucija:
            Juridinis adresas:
            (Kontaktinio punkto kontaktiniai duomenys)
            Vardas, pavardė:
            Telefonas:
            E. paštas:
            Gerb. [įrašyti atitinkamą vardą ir pavardę],
            atsižvelgdami į jūsų prašymą Nr. [įrašyti prašymo registracijos numerį], patvirtiname, kad jūsų prašymą dėl bendradarbiavimo arba keitimosi informacija gavome [įrašyti datą].
            Numatoma atsakymo data:
            Pagarbiai
            [parašas]

         III PRIEDAS

            Atsakymo į prašymą dėl bendradarbiavimo arba keitimosi informacija forma

         Tekstas paveikslėlio

            Atsakymas į prašymą dėl bendradarbiavimo arba keitimosi informacija
            Registracijos numeris:
            Data:
            Bendroji informacija
            SIUNTĖJAS:
            Valstybė narė:
            Prašymą gaunanti institucija:
            Juridinis adresas:
            (Kontaktinio punkto kontaktiniai duomenys)
            Vardas, pavardė:
            Telefonas:
            E. paštas:
            GAVĖJAS:
            Valstybė narė:
            Prašymą teikianti institucija:
            Juridinis adresas:
            (Kontaktinio punkto kontaktiniai duomenys)
            Vardas, pavardė:
            Telefonas:
            E. paštas:
            Gerb. [įrašyti atitinkamą vardą ir pavardę],
            patvirtiname, kad [mmmm-mm-dd] jūsų prašymą Nr. [įrašyti prašymo registracijos numerį] išnagrinėjome.
            Surinkta informacija
            [Jei informacija surinkta, ją išdėstykite čia arba paaiškinkite, kaip ji bus pateikta.]

         Tekstas paveikslėlio

            Teikiama informacija yra konfidenciali ir [kam, įrašyti prašymą teikiančios institucijos pavadinimą] atskleidžiama pagal [įrašyti Finansinių priemonių rinkų direktyvos (FPRD II) nuostatą] remiantis tuo, kad ši informacija turi likti konfidenciali pagal [įrašyti FPRD II nuostatą].
            [Įrašyti prašymą teikiančios institucijos pavadinimą] turi laikytis [įrašyti FPRD II nuostatą] reikalavimų dėl apribojimų, susijusių su tos informacijos konfidencialumu, ir leistino jos naudojimo.
            [Pateikite kitus būtinus įspėjimus dėl konfidencialumo ar bet kokius būtinus leistino informacijos naudojimo apribojimus (pagal Sąjungos teisę).]
            Jei reikia, nurodykite, kokių paaiškinimų dėl prašomos tikslios informacijos jums gali reikėti:
            Savo iniciatyva pateikite bet kokią esminę informaciją, kuri galėtų papildomai prisidėti prie bendradarbiavimo ar keitimosi informacija pagal tą prašymą:
            Pagarbiai
            [parašas]

         IV PRIEDAS

            Informavimo apie tiesioginį kreipimąsi į reguliuojamos rinkos nuotolinę narę arba dalyvę forma

         Tekstas paveikslėlio

            Informavimas apie tiesioginį kreipimąsi į reguliuojamos rinkos nuotolinę narę arba dalyvę
            Registracijos numeris:
            Data:
            SIUNTĖJAS:
            Valstybė narė:
            Reguliuojamos rinkos institucija:
            Juridinis adresas:
            (Kontaktinio punkto kontaktiniai duomenys)
            Vardas, pavardė:
            Telefonas:
            E. paštas:
            GAVĖJAS:
            Valstybė narė:
            Reguliuojamos rinkos nuotolinės narės arba dalyvės institucija:
            Juridinis adresas:
            (Kontaktinio punkto kontaktiniai duomenys)
            Vardas, pavardė:
            Telefonas:
            E. paštas:
            Gerb. [įrašyti atitinkamą vardą ir pavardę],
            informuoju, kad tiesiogiai kreipiausi į reguliuojamos rinkos nuotolinę narę arba dalyvę, kurios buveinės kompetentinga institucija yra mano institucija. Toliau pateikiami reguliuojamos rinkos ir nuotolinės dalyvės arba narės duomenys ir kreipimosi į ją priežastys.
            Reguliuojamos rinkos pavadinimas:
            Nuotolinės dalyvės arba narės pavadinimas:
            Nuotolinės dalyvės arba narės, į kurią kreipiamasi, darbuotojo kontaktiniai duomenys:
            Vardas, pavardė:
            Telefonas:
            E. paštas:
            Kreipimosi į nuotolinę dalyvę arba narę priežastys


title: 2015 m. rugsėjo 1 d. Komisijos įgyvendinimo reglamentas (ES) 2015/1483, kuriuo, atlikus pakartotinį absorbcijos tyrimą pagal Tarybos reglamento (EB) Nr. 1225/2009 12 straipsnį, iš dalies keičiamas Tarybos įgyvendinimo reglamentas (ES) Nr. 1106/2013, kuriuo nustatomas galutinis antidempingo muitas ir laikinojo muito, nustatyto tam tikroms importuojamoms Indijos kilmės nerūdijančio plieno vieloms, galutinis surinkimas

text:
2.9.2015

               LT

               Europos Sąjungos oficialusis leidinys

               L 228/1

         KOMISIJOS ĮGYVENDINIMO REGLAMENTAS (ES) 2015/1483
   2015 m. rugsėjo 1 d.
   kuriuo, atlikus pakartotinį absorbcijos tyrimą pagal Tarybos reglamento (EB) Nr. 1225/2009 12 straipsnį, iš dalies keičiamas Tarybos įgyvendinimo reglamentas (ES) Nr. 1106/2013, kuriuo nustatomas galutinis antidempingo muitas ir laikinojo muito, nustatyto tam tikroms importuojamoms Indijos kilmės nerūdijančio plieno vieloms, galutinis surinkimas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (toliau – pagrindinis reglamentas) (1), ypač į jo 12 straipsnio 3 dalį,
   kadangi:
   A.   PROCEDŪRA

   1.   Galiojančios priemonės

               (1)

               Įgyvendinimo reglamentu (ES) Nr. 1106/2013 (2) Taryba nustatė galutinį antidempingo muitą tam tikroms importuojamoms Indijos kilmės nerūdijančio plieno vieloms (toliau – pirminis tyrimas). Nustatytos priemonės – 0,7–12,5 % ad valorem muitas atrinktoms bendrovėms, 5 % – bendradarbiavusioms neatrinktoms bendrovėms ir 12,5 % – nebendradarbiaujančioms bendrovėms.

               (2)

               Įgyvendinimo reglamentu (ES) Nr. 861/2013 (3) Taryba nustatė 3,0–3,7 % galutinį kompensacinį muitą tam tikroms importuojamoms Indijos kilmės nerūdijančio plieno vieloms.

         2.   Prašymas atlikti pakartotinį absorbcijos tyrimą

               (3)

               Komisija gavo prašymą inicijuoti pakartotinį galiojančių priemonių absorbcijos tyrimą pagal pagrindinio reglamento 12 straipsnį.

               (4)

               2014 m. spalio 21 d. prašymą gamintojų, kurie pagamina daugiau nei 25 % visų Sąjungoje pagaminamų tam tikrų nerūdijančio plieno vielų, vardu pateikė Europos geležies ir plieno pramonės konfederacija (toliau – „Eurofer“ arba pareiškėjas).

               (5)

               Prašymas buvo grindžiamas tuo, kad nustačius antidempingo muitą tam tikroms importuojamoms Indijos kilmės nerūdijančio plieno vieloms eksporto kainos sumažėjo, o perpardavimo kainos arba tolesnio pardavimo Sąjungoje kainos pakito nepakankamai. Dėl to padidėjo dempingo skirtumas, kuris susilpnino numatytą galiojančių priemonių taisomąjį poveikį.

         3.   Pakartotinio absorbcijos tyrimo inicijavimas

               (6)

               Informavusi valstybes nares ir nustačiusi, kad esama pakankamai įrodymų, pagrindžiančių tyrimo atnaujinimą, Komisija 2014 m. gruodžio 3 d. pranešimu Europos Sąjungos oficialiajame leidinyje
                   (4) (toliau – pranešimas apie inicijavimą) paskelbė inicijuojanti pakartotinį absorbcijos tyrimą pagal pagrindinio reglamento 12 straipsnio 1 dalį.

         4.   Suinteresuotosios šalys

               (7)

               Pranešime apie inicijavimą Komisija paragino suinteresuotąsias šalis pranešti jai apie ketinimą dalyvauti atliekant tyrimą. Be to, Komisija apie pakartotinio absorbcijos tyrimo inicijavimą konkrečiai pranešė pareiškėjui, eksportuojantiems gamintojams, žinomiems susijusiems importuotojams bei Indijos atstovams ir paragino juos dalyvauti tyrime.

               (8)

               Suinteresuotosioms šalims buvo suteikta galimybė raštu pareikšti savo nuomonę ir pateikti prašymą, kad Komisija ir (arba) prekybos bylas nagrinėjantis pareigūnas jas išklausytų. Apie save nepranešė ir prašymo išklausyti nepateikė nė viena suinteresuotoji šalis.

         5.   Atranka

               (9)

               Atsižvelgiant į akivaizdžiai didelį eksportuojančių Indijos gamintojų ir nesusijusių Sąjungos importuotojų skaičių, pranešime apie inicijavimą buvo numatyta, kad pagal pagrindinio reglamento 17 straipsnį gali būti vykdoma atranka.

               (10)

               Kad Komisija galėtų nuspręsti, ar atranka būtina (o jei būtina – kad galėtų atrinkti bendroves), visų eksportuojančių Indijos gamintojų ir nesusijusių importuotojų paprašyta per 15 dienų nuo pakartotinio absorbcijos tyrimo inicijavimo pranešti apie save ir pateikti Komisijai pranešime apie inicijavimą nurodytą informaciją.

               (11)

               Septyniolika eksportuojančių Indijos gamintojų pateikė prašomą informaciją ir sutiko būti atrinkti. Pagal pagrindinio reglamento 17 straipsnio 1 dalį Komisija atrinko šešias bendroves, remdamasi didžiausia tipine nagrinėjamojo produkto eksporto į Sąjungą apimtimi, kurią būtų galima pagrįstai išnagrinėti per turimą laikotarpį. Atrinktos bendrovės buvo tos pačios, kurios buvo atrinktos per pirminį tyrimą arba kurios buvo nagrinėtos individualiai, išskyrus bendrovę „Macro Bars and Wires“, kuri, kaip nustatyta per pirminį tyrimą, dempingo nevykdė ir todėl nebuvo tirta iš naujo.

               (12)

               Pagal pagrindinio reglamento 17 straipsnio 2 dalį dėl atrinktų bendrovių konsultuotasi su visais žinomais susijusiais eksportuojančiais gamintojais ir Indijos valdžios institucijomis. Jokių pastabų negauta. Todėl Komisija nusprendė patvirtinti siūlomas šešias atrinktas bendroves ir (arba) bendrovių grupes ir apie galutinai atrinktas bendroves buvo atitinkamai pranešta visoms suinteresuotosioms šalims.

               (13)

               Atrinkti šie nerūdijančio plieno vielos eksportuojantys gamintojai:

                           —

                           „Garg Inox“,

                           —

                           „Nevatia Steel & Alloys“,

                           —

                           „Raajratna Metal Industries“,

                           —

                           „Venus Group“ („Hindustan Inox“, „Precision Metals“, „Sieves Manufacturer India“ ir „Venus Wire Industries“),

                           —

                           „Viraj Profiles“.
                           Šios bendrovės buvo atrinktos per pirminį tyrimą.

                           —

                           „KEI Industries“
                           Ši bendrovė per pirminį tyrimą nagrinėta individualiai.

               (14)

               Iš viso susisiekta su dvidešimt dviem žinomais nesusijusiais importuotojais; vienas iš jų pranešė apie save ir pateikė atrankos formos atsakymus. Todėl nebuvo būtina atrinkti nesusijusių importuotojų.

         6.   Klausimynų atsakymai

               (15)

               Komisija išsiuntė klausimynus šešiems atrinktiems eksportuojantiems Indijos gamintojams (eksportuojančių gamintojų grupėms). Visi pateikė atsakymus į klausimyno klausimus. Kadangi bendradarbiaujantis nesusijęs importuotojas per absorbcijos tyrimo laikotarpį nagrinėjamojo produkto į Sąjungą neimportavo, klausimynas jam nebuvo nusiųstas.

               (16)

               Dėl įvairių išskirtinių aplinkybių kai kurie iš atrinktų eksportuojančių gamintojų taip pat paprašė pratęsti atsakymų pateikimo laikotarpį. Tinkamai pagrįsti prašymai pratęsti laikotarpį buvo patenkinti. Todėl pakartotinis absorbcijos tyrimas šiek tiek viršijo įprastą šešių mėnesių laikotarpį, nustatytą pagrindinio reglamento 12 straipsnio 4 dalyje.

         7.   Tikrinamieji vizitai

               (17)

               Komisija rinko ir tikrino informaciją, kuri, jos manymu, buvo reikalinga šiam pakartotiniam tyrimui atlikti. Tikrinamieji vizitai pagal pagrindinio reglamento 16 straipsnį buvo surengti visų atrinktų eksportuojančių Indijos gamintojų patalpose.

         8.   Susiję laikotarpiai, nagrinėti atliekant pakartotinį absorbcijos tyrimą

               (18)

               Pakartotinis absorbcijos tyrimas buvo atliekamas 2013 m. spalio 1 d.–2014 m. rugsėjo 30 d. (toliau – absorbcijos tyrimo laikotarpis). Pirminis tiriamasis laikotarpis truko 2011 m. balandžio 1 d.–2012 m. kovo 31 d.

         B.   NAGRINĖJAMASIS PRODUKTAS IR PANAŠUS PRODUKTAS

               (19)

               Šiame pakartotiniame absorbcijos tyrime nagrinėjamas produktas yra tas pats produktas, kuris buvo tirtas per pirminį tyrimą, apibrėžiamas kaip Indijos kilmės nerūdijančio plieno vielos, kurių sudėtyje esantis nikelis sudaro:

                           —

                           ne mažiau kaip 2,5 % masės, išskyrus vielą, kurios sudėtyje esantis nikelis sudaro ne mažiau kaip 28 %, bet ne daugiau kaip 31 % masės ir kurios sudėtyje esantis chromas sudaro ne mažiau kaip 20 %, bet ne daugiau kaip 22 % masės,

                           —

                           mažiau kaip 2,5 % masės, išskyrus vielą, kurios sudėtyje esantis chromas sudaro ne mažiau kaip 13 %, bet ne daugiau kaip 25 % masės, ir kurios sudėtyje esantis aliuminis sudaro ne mažiau kaip 3,5 %, bet ne daugiau kaip 6 % masės,

                     ir kurių KN kodai šiuo metu yra 7223 00 19 ir 7223 00 99.

               (20)

               Atlikus tyrimą nustatyta, kad nagrinėjamojo produkto, Indijoje gaminamo ir vidaus rinkoje parduodamo produkto ir Sąjungos pramonės gaminamo ir Sąjungoje parduodamo produkto pagrindinės fizinės, cheminės ir techninės savybės ir naudojimo paskirtis yra tapačios. Todėl pagal pagrindinio reglamento 1 straipsnio 4 dalį jie laikomi panašiais produktais.

         C.   PAKARTOTINIO ABSORBCIJOS TYRIMO IŠVADOS

               (21)

               Apskritai pagal pagrindinio reglamento 12 straipsnį atliekant pakartotinį absorbcijos tyrimą siekiama nustatyti, ar nustačius pradines priemones sumažėjo eksporto kainos arba nagrinėjamojo produkto perpardavimo kainos arba tolesnio pardavimo kainos Sąjungoje pakito nepakankamai. Padarius išvadą, kad būta absorbcijos, apskaičiuojamas naujas dempingo skirtumas.

         1.   Eksporto kainų sumažėjimas

               (22)

               Komisija, vertindama, ar eksporto kainos sumažėjo, nustatė kiekvienos nagrinėtos bendrovės kainos, draudimo ir frachto (CIF) eksporto kainas Sąjungos muitinės pasienyje per absorbcijos tyrimo laikotarpį ir palygino jas su atitinkamomis per pirminį tiriamąjį laikotarpį nustatytomis eksporto kainomis.

               (23)

               Atrinkti eksportuojantys gamintojai į Sąjungą eksportavo tiesiogiai nepriklausomiems pirkėjams arba per susijusias bendroves.

               (24)

               Jei eksportuojantys gamintojai nagrinėjamąjį produktą eksportavo tiesiogiai nepriklausomiems pirkėjams Sąjungoje, pagal pagrindinio reglamento 2 straipsnio 8 dalį eksporto kaina buvo už eksportui į Sąjungą parduotą nagrinėjamąjį produktą faktiškai sumokėta arba mokėtina kaina.

               (25)

               Jeigu eksportuojantys gamintojai nagrinėjamąjį produktą eksportavo į Sąjungą per susijusią bendrovę, veikiančią kaip importuotojas, pagal pagrindinio reglamento 2 straipsnio 9 dalį eksporto kaina buvo nustatyta remiantis kaina, kuria importuotas produktas buvo pirmą kartą perparduotas nepriklausomiems pirkėjams Sąjungoje. Tokiu atveju kaina buvo pakoreguota atsižvelgiant į visas išlaidas, kurios buvo patirtos nuo importo iki perpardavimo, įskaitant PBA išlaidas, ir į pelną.

               (26)

               Komisija palygino visų atrinktų bendrovių ir (arba) bendrovių grupių per absorbcijos tyrimo laikotarpį parduotų produktų rūšių kainas ir tų pačių per pirminį tiriamąjį laikotarpį parduotų produktų rūšių kainas ir apskaičiavo tų kainų absorbcijos vidutinį svertinį lygį.

               (27)

               Buvo lyginamos kainos eurais. Jeigu buvo parduodama per susijusį importuotoją, perpardavimo kainos eurais (arba JAV doleriais ar svarais sterlingų) buvo perskaičiuojamos į Indijos rupijas (INR), kad būtų galima nustatyti visas išlaidas, kurios buvo patirtos nuo importo iki perpardavimo, ir, jeigu eksportuojantis Indijos gamintojas produktą pardavė tiesiogiai, prie FOB kainų, išreikštų INR, buvo pridėtos visos INR išreikštos išlaidos, kurios buvo patirtos nuo Indijos pasienio iki Sąjungos pasienio. Todėl apskaičiuotos CIF vertės buvo perskaičiuotos į eurus.

               (28)

               Palyginus eksporto į Sąjungą kainas nustatyta, kad visų atrinktų bendrovių ir (arba) bendrovių grupių eksporto kainos sumažėjo, o tai yra prima facie įrodymas, kad buvo vykdoma galiojančių priemonių absorbcija. Atrinktų eksportuojančių gamintojų eksporto kainos, išreikštos eurais, sumažėjo taip:

                           GARG Inox

                           KEI Industries

                           Nevatia Steel & Alloys

                           Venus group

                           Viraj Profiles

                           Raajratna Metal Industries

                           Eksporto kainų raida nuo pirminio tiriamojo laikotarpio iki absorbcijos tyrimo laikotarpio (EUR)

                           – 23,91 %

                           – 21,26 %

                           – 22,77 %

                           – 26,31 %

                           – 27,44 %

                           – 25,52 %

         2.   Dempingas

               (29)

               Nustačius visų atrinktų eksportuojančių gamintojų galimą absorbciją, pagal pagrindinio reglamento 2 straipsnį buvo perskaičiuoti dempingo skirtumai. Pranešimo apie inicijavimą 5.1.1 skirsnio a punkte eksportuojantys gamintojai prašomi per 15 dienų nuo pranešimo apie inicijavimą paskelbimo dienos pranešti Komisijai, ar jie prašo peržiūrėti normaliąją vertę pagal pagrindinio reglamento 12 straipsnio 5 dalį. Visi atrinkti eksportuojantys gamintojai, išskyrus „Venus Group“, prašė peržiūrėti jų normaliąsias vertes pagal pagrindinio reglamento 12 straipsnio 5 dalį ir pateikė Komisijai išsamią informaciją, pagrįstą perskaičiuotais jų dempingo skirtumais. „Venus Group“ neprašė peržiūrėti jos normaliųjų verčių, todėl jos dempingo skirtumams per absorbcijos tyrimo laikotarpį apskaičiuoti buvo naudotos per pirminį tyrimą nustatytos normaliosios vertės.

         a)   Normalioji vertė

               (30)

               Atrinktų eksportuojančių gamintojų normalioji vertė buvo apskaičiuota kaip nurodyta toliau.

               (31)

               Remdamasi pagrindinio reglamento 2 straipsnio 2 dalimi Komisija pirmiausia išnagrinėjo, ar bendra kiekvieno atrinkto eksportuojančio gamintojo pardavimo vidaus rinkoje apimtis buvo tipiška. Pardavimas vidaus rinkoje yra tipiškas, jei bendra kiekvieno eksportuojančio gamintojo panašaus produkto pardavimo vidaus rinkoje nepriklausomiems pirkėjams apimtis sudaro ne mažiau kaip 5 % visos nagrinėjamojo produkto pardavimo per tiriamąjį laikotarpį eksportui į Sąjungą apimties. Tuo remiantis nustatyta, kad kiekvieno atrinkto eksportuojančio panašaus produkto gamintojo bendras pardavimas vidaus rinkoje buvo tipiškas.

               (32)

               Po to Komisija nustatė vidaus rinkoje parduodamo produkto rūšis, kurios buvo tokios pačios arba panašios į eksportuojantiems gamintojams, kurių pardavimas vidaus rinkoje yra tipiškas, eksportui į Sąjungą parduodamų produktų rūšis.

               (33)

               Po to Komisija nagrinėjo, ar, remiantis pagrindinio reglamento 2 straipsnio 2 dalimi, kiekvieno atrinkto eksportuojančio gamintojo vidaus rinkoje parduoto kiekvienos rūšies produkto, kuris yra toks pats ar panašus į tam tikros rūšies produktą, parduotą eksportui į Sąjungą, kiekis buvo tipiškas. Tam tikros rūšies produkto pardavimas vidaus rinkoje yra tipiškas, jei tiriamuoju laikotarpiu bendra tos rūšies produkto pardavimo vidaus rinkoje nepriklausomiems pirkėjams apimtis sudaro ne mažiau kaip 5 % bendros tos pačios ar panašios rūšies produkto pardavimo eksportui į Sąjungą apimties.

               (34)

               Tada Komisija nustatė kiekvienos rūšies produkto pelningo pardavimo vidaus rinkoje nepriklausomiems pirkėjams dalį per absorbcijos tyrimo laikotarpį, siekdama nuspręsti, ar apskaičiuojant normaliąją vertę remtis faktiniu pardavimu vidaus rinkoje pagal pagrindinio reglamento 2 straipsnio 4 dalį.

               (35)

               Normalioji vertė grindžiama faktine kiekvienos rūšies produkto vidaus rinkos kaina, neatsižvelgiant į tai, ar toks pardavimas pelningas ar ne, jeigu:

                           a)

                           tam tikros rūšies produkto, parduoto grynąja pardavimo kaina, kuri yra lygi apskaičiuotoms gamybos sąnaudoms ar už jas didesnė, pardavimo apimtis sudarė daugiau nei 80 % visos tos rūšies produkto pardavimo apimties ir

                           b)

                           vidutinė svertinė tos rūšies produkto pardavimo kaina yra lygi vieneto gamybos sąnaudoms arba už jas didesnė.

               (36)

               Šiuo atveju normalioji vertė yra tos rūšies produkto vidutinė svertinė viso pardavimo vidaus rinkoje per absorbcijos tyrimo laikotarpį kaina.

               (37)

               Normalioji vertė yra faktinė kiekvienos rūšies produkto, tik pelningai parduoto vidaus rinkoje per absorbcijos tyrimo laikotarpį, vidaus rinkos kaina, jei:

                           a)

                           tam tikros rūšies produkto pelningo pardavimo apimtis sudaro ne daugiau kaip 80 % visos šios rūšies produkto pardavimo apimties arba

                           b)

                           vidutinė svertinė šios rūšies produkto kaina yra mažesnė už vieneto gamybos sąnaudas.

               (38)

               Normalioji vertė buvo apskaičiuota kaip viso pardavimo vidaus rinkoje per absorbcijos tyrimo laikotarpį vidutinė svertinė kaina arba kaip tik pelningo pardavimo vidutinė svertinė kaina. Visos dempingo skirtumui apskaičiuoti naudotos kainos buvo perskaičiuotos į Indijos valiutą taikant valiutos keitimo kursą.

         b)   Eksporto kaina

               (39)

               Komisija taikė absorbcijos tyrimo laikotarpio eksporto kainas, apskaičiuotas kaip paaiškinta 22–25 konstatuojamosiose dalyse.

         c)   Palyginimas

               (40)

               Komisija tų eksportuojančių gamintojų normaliąją vertę ir eksporto kainą palygino remdamasi gamintojo kainomis EXW sąlygomis.

               (41)

               Tais atvejais, kai tai buvo pateisinama siekiant užtikrinti sąžiningą palyginimą, Komisija normaliąją vertę ir (arba) eksporto kainą pagal pagrindinio reglamento 2 straipsnio 10 dalį koregavo atsižvelgdama į skirtumus, turinčius poveikio kainoms ir kainų palyginamumui. Koreguota atsižvelgiant į vežimo jūra ir draudimo sąnaudas, kredito išlaidas, pakavimo išlaidas ir muitus.

         d)   Dempingo skirtumas

               (42)

               Atrinktiems bendradarbiaujantiems eksportuojantiems gamintojams Komisija kiekvienos rūšies panašaus produkto vidutinę svertinę normaliąją vertę palygino su atitinkamos rūšies nagrinėjamojo produkto vidutine svertine eksporto kaina, kaip nustatyta pagrindinio reglamento 2 straipsnio 11 ir 12 dalyse.

               (43)

               Tuo remiantis toliau pateikiami vidutiniai svertiniai dempingo skirtumai, išreikšti CIF kainos Sąjungos pasienyje prieš sumokant muitą procentine dalimi:

                           Bendrovės pavadinimas

                           Produkto rūšies palyginamumas
                           (%)

                           Dempingo skirtumai (pirminiu tiriamuoju laikotarpiu)
                           (%)

                           Dempingo skirtumai (absorbcijos tyrimo laikotarpiu)
                           (%)

                           Dempingo skirtumo pokytis
                           (p. p.)

                           GARG Inox

                           90,3

                           11,8

                           5,2

                           – 6,6

                           KEI Industries

                           62,2

                           7,0

                           3,8

                           – 3,2

                           Nevatia Steel & Alloys

                           81,9

                           4,1

                           4,0

                           – 0,1

                           Venus group

                           96,6

                           11,6

                           12,4

                           0,8

                           Viraj Profiles

                           86,9

                           6,8

                           0,4

                           – 6,4

                           Raajratna Metal Industries

                           99,8

                           16,2

                           12,0

                           – 4,2

         3.   Žalos pašalinimo lygis

               (44)

               Pagal pagrindinio reglamento 9 straipsnio 4 dalyje nurodytą mažesniojo muito taisyklę Komisija perskaičiavo „Venus Group“, kurios dempingo skirtumas padidėjo, žalos skirtumą.

               (45)

               Palyginus „Venus Group“ vidutinę svertinę importo kainą absorbcijos tyrimo laikotarpiu su atrinktų Sąjungos gamintojų Sąjungos rinkoje absorbcijos tyrimo laikotarpiu parduoto panašaus produkto nežalinga vidutine svertine kaina nustatytas žalos pašalinimo lygis. Taip palyginus gautas skirtumas išreikštas vidutinės svertinės importo CIF vertės procentu.

               (46)

               Remiantis tuo, „Venus Group“ žalos skirtumas išaugo nuo 23,4 % iki 65,7 %

         D.   IŠVADA

               (47)

               Pagal 31–38 konstatuojamosiose dalyse aprašytą metodiką perskaičiuoti dempingo skirtumai rodo, kad per absorbcijos tyrimo laikotarpį penkių iš šešių atrinktų bendrovių dempingo skirtumas sumažėjo. Todėl tų bendrovių pakartotinis absorbcijos tyrimas turėtų būti nutrauktas nekeičiant pirminių priemonių. Apskaičiuotas absorbcijos tyrimo laikotarpio „Venus Group“ dempingo skirtumas padidėjo, palyginti su nustatytuoju per pirminį tiriamąjį laikotarpį, o tai rodo, kad buvo vykdoma absorbcija. Taigi, „Venus Group“ importuojamam nagrinėjamajam produktui nustatytas antidempingo priemones reikėtų iš dalies pakeisti pagal pagrindinio reglamento 12 straipsnio 3 dalį.

               (48)

               Pagal pagrindinio reglamento 9 straipsnio 4 dalyje nurodytą mažesniojo muito taisyklę Komisija pirmiausia palygino „Venus Group“ žalos skirtumą ir dempingo skirtumą. Muitų dydis turėtų būti nustatytas pagal dempingo skirtumą. Kadangi antisubsidijų tyrimas nepatenka į šio pakartotinio tyrimo sritį, siekiant nustatyti naują antidempingo muitą, reikia atimti kompensacinį muitą. Todėl naujas „Venus Group“ antidempingo muitas yra 9,4 % (t. y. iš šiuo metu taikomo dempingo skirtumo (12,4 %) atėmus 3 % kompensacinį muitą).

               (49)

               Patikslinta antidempingo muito norma, taikytina neto kainai Sąjungos pasienyje prieš sumokant muitą, yra tokia:

                           Bendrovė

                           Dempingo skirtumas

                           Kompensacinis muitas

                           Žalos skirtumas

                           Galutinio antidempingo muito norma

                           GARG Inox

                           11,8 %

                           3,4 %

                           22,6 %

                           8,4 %

                           KEI Industries

                           7,0 %

                           0,0 %

                           41,9 %

                           7,7 %

                           Macro Bars and Wires

                           0,0 %

                           3,4 %

                           30,3 %

                           0,0 %

                           Nevatia Steel & Alloys

                           4,1 %

                           3,4 %

                           23,8 %

                           0,7 %

                           Raajratna Metal Industries

                           16,2 %

                           3,7 %

                           17,2 %

                           12,5 %

                           Venus group

                           12,4 %

                           3,0 %

                           65,7 %

                           9,4 %

                           Viraj Profiles

                           6,8 %

                           0,0 %

                           32,1 %

                           6,8 %

                           Bendradarbiaujančios neatrinktos bendrovės

                           8,4 %

                           3,4 %

                           23,7 %

                           5,0 %

                           Visos kitos bendrovės

                           16,2 %

                           3,7 %

                           65,7 %

                           12,5 %

               (50)

               Visoms šalims buvo pranešta apie esminius faktus ir aplinkybes, kuriais remiantis ketinama rekomenduoti panaikinti galiojančias priemones. Joms taip pat nustatytas laikotarpis pastaboms dėl atskleistos informacijos pateikti. Į pateiktą pagrįstą informaciją ir pastabas buvo deramai atsižvelgta.

               (51)

               Dvi suinteresuotosios šalys pateikė pastabų ir nurodė, kad abejoja Komisijos išvadomis.

               (52)

               Skundo pateikėjas pakartojo savo skunde pateiktą teiginį, kad eksporto kainos sumažėjo ne dėl žaliavų kainų raidos. Šiam teiginiui pagrįsti jis pateikė duomenų, rodančių, kad nustačius galutines priemones nikelio kaina išaugo.

               (53)

               Tačiau pirminės priemonės buvo pagrįstos pirminio tiriamojo laikotarpio išvadomis, todėl turi būti atliktas tinkamas žaliavų kainų per pirminį tiriamąjį laikotarpį ir per absorbcijos tyrimo laikotarpį palyginimas. Palyginus padaryta išvada, kad žaliavų kainos mažėjo, todėl minėtas teiginys turi būti atmestas.

               (54)

               Skundo pateikėjas teigė, kad Komisija padarė skaičiavimo klaidą dėl vieno eksportuojančio gamintojo, kuris neprašė nustatyti naujos normaliosios vertės. Tačiau skundo pateikėjas per pirminį tiriamąjį laikotarpį nustatytoms kainoms taikė INR ir EUR valiutos kursą, buvusį absorbcijos tyrimo laikotarpio pradžioje, o per absorbcijos tyrimo laikotarpį nustatytoms kainoms – INR ir EUR valiutos kursą, buvusį absorbcijos tyrimo laikotarpio pabaigoje, todėl jo argumentai tapo negaliojantys. Todėl šis teiginys turėjo būti atmestas.

               (55)

               Eksportuojantis gamintojas, kurio antidempingo muitas bus pakeistas, teigė, kad Komisija tariamą nepakankamą kainų kitimą nagrinėjo ne pagal pagrindinio reglamento 12 straipsnio prasmę ir tikslą. Tiksliau, Komisija, atlikdama kainų palyginimą, turėjo atsižvelgti į valiutos kurso pokyčius ir į gamybos sąnaudų raidą, kurią ji nustatė kitiems eksportuojantiems gamintojams, prašiusiems taikyti 12 straipsnio 5 dalį, laikantis būtinųjų gerojo administravimo principų.

               (56)

               Iš tiesų, šis teiginys yra susijęs su gamybos sąnaudomis ir į jį galima atsižvelgti tik pakartotinai išnagrinėjus normaliąją vertę. Tačiau, pagal pagrindinio reglamento 12 straipsnio 5 dalį, į nurodytus normaliosios vertės pokyčius galima atsižvelgti tik tada, kai Komisija turės visą informaciją apie peržiūrėtas normaliąsias vertes. Komisija tokios informacijos neturėjo, todėl teiginys atmetamas.

               (57)

               Tas pats eksportuojantis gamintojas pateikė daugiau pastabų ir teiginių dėl to, kad jo dempingo skirtumas buvo apskaičiuotas remiantis eksporto kainomis per absorbcijos tyrimo laikotarpį ir normaliosiomis vertėmis, apskaičiuotomis per pirminį tiriamąjį laikotarpį.

               (58)

               Jis paprašė Komisijos neatsižvelgti į jo susijusio importuotojo sandorius per pirmąjį absorbcijos tyrimo laikotarpio mėnesį, nes tie pardavimai buvo susiję su prekėmis, kurias Indijos „Venus Group“ priklausantys eksportuojantys gamintojai gabeno iki absorbcijos tyrimo laikotarpio ir kurios buvo parduodamos kainomis, nustatytomis taip pat iki absorbcijos tyrimo laikotarpio. Jis savo argumentą pabrėžė teigdamas, kad Indijos pardavimai susijusiam importuotojui ir susijusio importuotojo pardavimai Sąjungos nesusijusiems pirkėjams yra kompensaciniai pardavimai.

               (59)

               Visų pirma pažymėtina, kad Komisija eksportuojančio gamintojo pardavimo į Sąjungą nelaiko kompensavimo operacija. Pardavimą iš Indijos susijusiam importuotojui per absorbcijos tyrimo laikotarpį galėjo atlikti bet kuris iš eksportuojančių gamintojų grupei priskiriamų eksportuojančių Indijos gamintojų; parduodamas produktas galėjo būti sudedamas kartu siuntimui, o atitinkami importuojami produktai daugeliu atvejų buvo parduoti skirtingiems Sąjungos vartotojams ir iš dalies tapo susijusio importuotojo atsargomis. Kita vertus, tai reiškia, kad susijusio importuotojo nurodytas pardavimas nesusijusiam Sąjungos vartotojui per absorbcijos tyrimo laikotarpį galėtų būti vieno ar daugiau tiesioginių pristatymų iš Indijos dalis (iš vieno ar daugiau grupei priskiriamų eksportuojančių Indijos gamintojų), pardavimas iš atsargų arba abiejų atvejų derinys. Importas tokiomis aplinkybėmis nelaikomas kompensaciniu pardavimu.

               (60)

               Daug svarbesnis yra kainodaros mechanizmas, kai pradiniame susitarime dėl kainos nustatyta bazinė kaina prireikus koreguojama taikant papildomą, pristatymo metu galiojantį lydinio mokestį. Tai prieštarauja teiginiui, kad visos kainos yra nustatytos prieš absorbcijos tyrimo laikotarpį. Todėl prašymas išbraukti susijusio importuotojo pardavimą pirmąjį absorbcijos tyrimo laikotarpio mėnesį turi būti atmestas.

               (61)

               Tas pats eksportuojantis gamintojas paragino Komisiją priimti atnaujintą susijusio importuotojo atliktų pardavimo sandorių sąrašą, kuriame produktų rūšys pakoreguotos pagal pataisas, padarytas Indijoje atliekant tikrinimą vietoje. Jis teigia, kad tai būtų tinkamas metodas, nes visais atvejais pardavimas buvo kompensacinis.

               (62)

               Komisija šiame vėlyvame procedūros etape negalėjo priimti naujai pateiktų pardavimo sandorių, nes nebegalėjo jų patikrinti. Be to, kaip minėta, atlikus tyrimą nustatyta, kad pardavimo sandoriai negali būti laikomi kompensaciniu pardavimu. Pažymėtina, kad eksportuojantis gamintojas turėjo pakankamai laiko nuo tada, kai Indijoje atlikti patikrinimai vietoje (2015 m. kovo mėn. pirmos savaitės), iki Vokietijoje atlikto susijusio importuotojo patikrinimo vietoje (balandžio vidurio) pateikti peržiūrėtus pardavimo sąrašus.

               (63)

               Tas pats eksportuojantis gamintojas nurodė, kad konkrečios rūšies produktui Komisija netaikė pirminiame tyrime nustatytos normaliosios vertės.

               (64)

               Komisija patvirtino šį pastebėjimą ir perskaičiavo absorbcijos tyrimo dempingo skirtumus taikydama pirminiame tyrime nustatytas normaliąsias vertes.

               (65)

               Tas pats eksportuojantis gamintojas teigė, kad jo pardavimo, bendrosios ir administracinės išlaidos buvo pasirinktinai nustatytos 5 % dydžio; šios išlaidos turėtų būti pagrįstos duomenimis, gautais atlikus jo susijusio importuotojo patikrinimą vietoje, ir neturėtų apimti transporto sąnaudų ir kitų nuolaidų, kurios jau buvo išskaičiuotos iš perpardavimo kainų apskaičiuojant eksporto kainas.

               (66)

               Nustatyta, kad šis teiginys buvo pagrįstas, nes atlikus patikrinimą vietoje nustatytos mažesnės nei 5 % pardavimo, bendrosios ir administracinės išlaidos, taikytos šio eksportuojančio gamintojo dempingui apskaičiuoti.

               (67)

               Eksportuojantis gamintojas taip pat teigė, kad 5 % pelno dydis, į kurį atsižvelgiama, yra pernelyg didelis šio pobūdžio pramonei ir kad Komisija panašiomis aplinkybėmis taikytų ne didesnį nei 1 ar 2 % dydžio pelną.

               (68)

               Atsižvelgdama į tai, kad nesusiję importuotojai atliekant absorbcijos tyrimą nebendradarbiavo, Komisija nusprendė remtis pirminiame tyrime surinktais duomenimis, nes šie duomenys laikyti pakankamai naujais – pirminis tiriamasis laikotarpis baigėsi 2012 m. kovo mėn. Eksportuojančio gamintojo nurodytos pelno normos, pagrindžiančios jo teiginius, buvo 2011–2013 finansinių metų vidutinio pelno prieš mokesčius normos, daugiausia pagrįstos iš Pietų Europos šalių gautais finansiniais duomenimis, o to laikotarpio ekonominės aplinkybės šiose šalyse nebuvo optimalios. Todėl Komisija nusprendė taikyti pirminio tyrimo išvadas, t. y. nesusijusiam importuotojui taikyti tinkamą 2,65 % pelno dydį. Toks pelnas atitinkamai taikytas eksporto kainoms nustatyti remiantis susijusio importuotojo į Sąjungos rinką nurodytomis perpardavimo kainomis.

               (69)

               Galiausiai, eksportuojantis gamintojas teigė, kad Komisija klaidingai nustatė susijusio importuotojo lygmens CIF vertes, nes nustatytos CIF vertės yra žemesnės už susijusio importuotojo nurodytas Sąjungos muitinei, pagal kurias nustatytas antidempingo muitas.

               (70)

               Komisija CIF vertes nustatė remdamasi tyrimo išvadomis, nes Sąjungos muitinei deklaruota vertė bet kuriuo atveju yra vidinė grupės sandorio kaina. Konkrečiai nustatyta, kad nėra jokio pardavimo Sąjungos rinkoje kainos ir sandorio kainos sisteminio ryšio, nes prireikus galiausiai prie bazinės pardavimo kainos pridedamas lydinio mokestis neatitinka lydinio mokesčio, į kurį atsižvelgiama nustatant sandorio kainą. Todėl šis teiginys buvo atmestas.

               (71)

               Siekiant sumažinti priemonių vengimo riziką, kylančią dėl didelio muito normų skirtumo, manoma, kad šiuo atveju būtinos specialios priemonės, kuriomis būtų užtikrintas tinkamas antidempingo muitų taikymas. Šias specialias priemones, taikomas tik bendrovei, kuriai nustatyta individuali muito norma, sudaro valstybių narių muitinėms pateikiama galiojanti komercinė sąskaita faktūra, atitinkanti šio reglamento priede išdėstytus reikalavimus. Importuojant be šios sąskaitos faktūros taikomas visiems kitiems gamintojams nustatytas antidempingo muitas.

               (72)

               Šiame reglamente nustatytos priemonės atitinka pagal pagrindinio reglamento 15 straipsnio 1 dalį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Tarybos įgyvendinimo reglamento (ES) Nr. 1106/2013 1 straipsnis iš dalies keičiamas taip:

               a)

               2 dalis pakeičiama taip:
               „2.   Galutinio antidempingo muito normos, taikomos 1 dalyje aprašytų ir toliau išvardytų bendrovių pagamintų produktų neto kainai Sąjungos pasienyje prieš sumokant muitą, yra šios:

                           Bendrovė

                           Muitas (%)

                           TARIC papildomas kodas

                           „Garg Inox, Bahadurgarh, Haryana and Pune“, Maharaštra

                           8,4

                           B931

                           „KEI Industries Ltd“, Naujasis Delis

                           7,7

                           B925

                           „Macro Bars and Wires“, Mumbajus, Maharaštra

                           0,0

                           B932

                           „Nevatia Steel & Alloys“, Mumbajus, Maharaštra

                           0,7

                           B933

                           „Raajratna Metal Industries“, Ahmedabadas, Gudžaratas

                           12,5

                           B775

                           „Venus Wire Industries Pvt. Ltd“, Mumbai, Maharaštra

                           9,4

                           B776

                           „Precision Metals“, Mumbajus, Maharaštra

                           9,4

                           B777

                           „Hindustan Inox Ltd“, Mumbajus, Maharaštra

                           9,4

                           B778

                           „Sieves Manufacturer India Pvt. Ltd“, Mumbajus, Maharaštra

                           9,4

                           B779

                           „Viraj Profiles Limited, Palgaras“, Maharaštra ir Mumbajus, Maharaštra

                           6,8

                           B780

                           Priede išvardytos bendrovės

                           5,0

                           Žr. priedą

                           Visos kitos bendrovės

                           12,5

                           B999“

               b)

               įrašoma ši 4 dalis:
               „4.   Individualios muito normos, nustatytos 2 dalyje ir priede nurodytoms bendrovėms, taikomos tik tuo atveju, jei valstybių narių muitinėms pateikiama galiojanti komercinė sąskaita faktūra, kurioje turi būti pateikta deklaracija, kurią pasirašė sąskaitą faktūrą išduodančio subjekto pareigūnas, nurodydamas datą, savo vardą, pavardę ir pareigas: „Patvirtinu, kad (kiekis) šioje sąskaitoje faktūroje nurodytų nerūdijančio plieno vielų (papildomas TARIC kodas), parduotų eksportui į Europos Sąjungą, Indijoje pagamino (bendrovės pavadinimas ir adresas). Patvirtinu, kad šioje sąskaitoje faktūroje pateikta informacija yra išsami ir teisinga.“ Jeigu tokia sąskaita faktūra nepateikiama, taikoma visoms kitoms bendrovėms nustatyta muito norma.“

         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugsėjo 1 d.

            Komisijos vardu

            Pirmininkas

         Jean-Claude JUNCKER

      (1)  OL L 343, 2009 12 22, p. 51.

      (2)  2013 m. lapkričio 5 d. Tarybos įgyvendinimo reglamentas (ES) Nr. 1106/2013, kuriuo nustatomas galutinis antidempingo muitas ir laikinojo muito, nustatyto tam tikroms importuojamoms Indijos kilmės nerūdijančio plieno vieloms, galutinis surinkimas (OL L 298, 2013 11 8, p. 1).

      (3)  2013 m. rugsėjo 2 d. Tarybos įgyvendinimo reglamentas (ES) Nr. 861/2013, kuriuo tam tikroms importuojamoms Indijos kilmės nerūdijančio plieno vieloms nustatomas galutinis kompensacinis muitas ir galutinai surenkamas laikinasis muitas (OL L 240, 2013 9 7, p. 1).

      (4)  OL C 433, 2014 12 3, p. 8.


title: 2011 m. rugpjūčio 9 d. Komisijos įgyvendinimo reglamentas (ES) Nr. 801/2011, kuriuo iš dalies keičiamas Reglamentas (ES) Nr. 206/2010, kuriuo nustatomi trečiųjų šalių, teritorijų arba jų dalių, iš kurių į Europos Sąjungą leidžiama įvežti tam tikrus gyvūnus ir šviežią mėsą, sąrašai ir veterinarijos sertifikatų reikalavimai  Tekstas svarbus EEE

text:
10.8.2011

               LT

               Europos Sąjungos oficialusis leidinys

               L 205/27

         KOMISIJOS ĮGYVENDINIMO REGLAMENTAS (ES) Nr. 801/2011
   2011 m. rugpjūčio 9 d.
   kuriuo iš dalies keičiamas Reglamentas (ES) Nr. 206/2010, kuriuo nustatomi trečiųjų šalių, teritorijų arba jų dalių, iš kurių į Europos Sąjungą leidžiama įvežti tam tikrus gyvūnus ir šviežią mėsą, sąrašai ir veterinarijos sertifikatų reikalavimai
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą ir 4 punktą,
   kadangi:

               (1)

               Komisijos reglamente (ES) Nr. 206/2010 (2) nustatyti veterinarijos sertifikatų reikalavimai, taikomi įvežant į Sąjungą tam tikras gyvų gyvūnų ar šviežios mėsos siuntas. Šiame reglamente taip pat nustatyti trečiųjų šalių, teritorijų ar jų dalių, iš kurių į Sąjungą galima įvežti šias siuntas, sąrašai;

               (2)

               Reglamente (ES) Nr. 206/2010 nustatyta, kad žmonėms vartoti skirtos šviežios mėsos siuntos į Sąjungą gali būti importuojamos tik jeigu jos yra iš to reglamento II priedo 1 dalies sąraše nurodytų trečiųjų šalių, teritorijų ar jų dalių, kurioms pateiktas veterinarijos sertifikato pavyzdys, skirtas atitinkamai toje dalyje nurodytai siuntai;

               (3)

               keturios Botsvanos teritorijos dalys Reglamento (ES) Nr. 206/2010 II priedo 1 dalies sąraše nurodytos kaip regionai, iš kurių į Sąjungą leidžiama importuoti šviežią kanopinių mėsą be kaulų ir brandintą kanopinių mėsą. Šie regionai sudaryti iš kelių veterinarinės ligų kontrolės zonų;

               (4)

               2011 m. gegužės 5 d. Botsvana Komisijai pranešė įtarianti snukio ir nagų ligą remdamasi aštuonių galvijų viename ūkyje klinikiniais požymiais. Atlikus snukio ir nagų ligos SAT2 viruso išskyrimo tyrimą, 2011 m. gegužės 11 d. ligos protrūkis buvo patvirtintas ir apie jį pranešta Komisijai;

               (5)

               ligos protrūkis įvyko 6 veterinarinės ligų kontrolės zonoje, priklausančioje vienai iš keturių Botsvanos teritorijos dalių, iš kurių į Sąjungą leidžiama importuoti šviežią kanopinių mėsą be kaulų ir brandintą kanopinių mėsą;

               (6)

               dėl snukio ir nagų ligos paplitimo pavojaus, kylančio į Sąjungą importuojant ligai neatsparių rūšių gyvūnų šviežią mėsą, ir atsižvelgiant į Botsvanos pateiktas garantijas dėl šalies suskirstymo į regionus, Botsvanos leidimas į Sąjungą eksportuoti šviežią kanopinių mėsą be kaulų ir brandintą kanopinių mėsą iš užkrėstos jos teritorijos dalies turėtų būti laikinai sustabdytas nuo 2011 m. gegužės 11 d., t. y. nuo snukio ir nagų ligos protrūkio patvirtinimo dienos;

               (7)

               todėl Reglamento (ES) Nr. 206/2010 II priedas turėtų būti atitinkamai iš dalies pakeistas;

               (8)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 206/2010 II priedo 1 dalyje Botsvanos įrašas pakeičiamas taip

                  „BW – Botsvana

                  BW-0

                  Visa šalies teritorija

                  EQU, EQW

                  BW-1

                  3c, 4b, 5, 6, 8, 9 ir 18 veterinarinės ligų kontrolės zonos

                  BOV, OVI, RUF, RUW

                  F

                  1

                  2011 m. gegužės 11 d.

                  2007 m. gruodžio 1 d.

                  BW-2

                  10, 11, 13 ir 14 veterinarinės ligų kontrolės zonos

                  BOV, OVI, RUF, RUW

                  F

                  1

                  2002 m. kovo 7 d.

                  BW-3

                  12 veterinarinės ligų kontrolės zona

                  BOV, OVI, RUF, RUW

                  F

                  1

                  2008 m. spalio 20 d.

                  2009 m. sausio 20 d.

                  BW-4

                  4a veterinarinės ligų kontrolės zona, išskyrus 10 km intensyvios priežiūros buferinę zoną ties vakcinacijos nuo snukio ir nagų ligos zonos ir laukinės gyvūnijos kontrolės teritorijos ribomis

                  BOV,

                  F

                  1

                  2011 m. vasario 18 d.“.

   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. rugpjūčio 9 d.

            Komisijos vardu

            Pirmininkas

         José Manuel BARROSO

      (1)  OL L 18, 2003 1 23, p. 11.

      (2)  OL L 73, 2010 3 20, p. 1.


title: 2015 m. rugpjūčio 20 d. Komisijos įgyvendinimo reglamentas (ES) 2015/1418, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
21.8.2015

               LT

               Europos Sąjungos oficialusis leidinys

               L 220/18

         KOMISIJOS ĮGYVENDINIMO REGLAMENTAS (ES) 2015/1418
   2015 m. rugpjūčio 20 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308//2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugpjūčio 20 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 347, 2013 12 20, p. 671.

      (2)  OL L 157, 2011 6 15, p. 1.

      PRIEDAS

         Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  MA

                  156,5

                  ZZ

                  156,5

                  0709 93 10

                  TR

                  124,7

                  ZZ

                  124,7

                  0805 50 10

                  AR

                  126,2

                  BO

                  154,5

                  CL

                  153,9

                  UY

                  144,0

                  ZA

                  149,9

                  ZZ

                  145,7

                  0806 10 10

                  EG

                  238,9

                  TR

                  167,5

                  US

                  339,9

                  ZZ

                  248,8

                  0808 10 80

                  AR

                  234,3

                  BR

                  97,6

                  CL

                  147,4

                  NZ

                  152,0

                  US

                  110,0

                  UY

                  141,9

                  ZA

                  122,1

                  ZZ

                  143,6

                  0808 30 90

                  AR

                  155,3

                  CL

                  135,1

                  CN

                  85,3

                  NZ

                  109,3

                  TR

                  132,9

                  ZA

                  119,6

                  ZZ

                  122,9

                  0809 30 10, 0809 30 90

                  MK

                  79,3

                  TR

                  126,3

                  ZZ

                  102,8

                  0809 40 05

                  BA

                  42,6

                  IL

                  99,6

                  MK

                  36,8

                  XS

                  57,7

                  ZZ

                  59,2

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7). Kodas „ZZ“ atitinka „kitas šalis“.


title: 2013 m. rugpjūčio 2 d. Komisijos įgyvendinimo reglamentas (ES) Nr. 753/2013, kuriuo iš dalies keičiamas Reglamentas (EB) Nr. 607/2009, kuriuo nustatomos tam tikros išsamios Tarybos reglamento (EB) Nr. 479/2008 įgyvendinimo taisyklės, susijusios su tam tikrų vyno sektoriaus produktų saugomomis kilmės vietos nuorodomis ir geografinėmis nuorodomis, tradiciniais terminais, ženklinimu ir pateikimu

text:
6.8.2013

               LT

               Europos Sąjungos oficialusis leidinys

               L 210/21

         KOMISIJOS ĮGYVENDINIMO REGLAMENTAS (ES) Nr. 753/2013
   2013 m. rugpjūčio 2 d.
   kuriuo iš dalies keičiamas Reglamentas (EB) Nr. 607/2009, kuriuo nustatomos tam tikros išsamios Tarybos reglamento (EB) Nr. 479/2008 įgyvendinimo taisyklės, susijusios su tam tikrų vyno sektoriaus produktų saugomomis kilmės vietos nuorodomis ir geografinėmis nuorodomis, tradiciniais terminais, ženklinimu ir pateikimu
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 121 straipsnio pirmos pastraipos k ir m punktus kartu su 4 straipsniu,
   kadangi:

               (1)

               2013 m. liepos 1 d. Kroatija įstojo į Europos Sąjungą;

               (2)

               iki įstojimo į Sąjungą Kroatijoje galiojusiuose vyno sektoriaus teisės aktuose nebuvo vyno sektoriaus produktų saugomų kilmės vietos nuorodų, saugomų geografinių nuorodų ir ženklinimo nuostatų, atitinkančių Sąjungos teisės nuostatas, visų pirma numatytas Komisijos reglamente (EB) Nr. 607/2009 (2). Kad Kroatijoje įsisteigę ūkinės veiklos vykdytojai galėtų tęsti pagal Kroatijoje iki įstojimo į Sąjungą galiojusias nuostatas pagamintų produktų pardavimą, reikia jiems suteikti galimybę realizuoti pagal iki įstojimo galiojusias taisykles pagamintų vyno sektoriaus produktų atsargas;

               (3)

               rengdamasi 2013 m. liepos 1 d. stoti į Europos Sąjungą, pagal Reglamento (EB) Nr. 607/2009 62 straipsnio 3 dalį Kroatija paprašė, kad jos teritorijoje pagamintiems vynams parduoti tradiciškai naudojamų vyninių vynuogių veislių pavadinimai „Alicante Bouschet“, „Burgundac crni“, „Burgundac sivi“, „Burgundac bijeli“, „Borgonja istarska“ ir „Frankovka“, kuriuos sudaro arba kuriuose yra Sąjungoje saugoma kilmės vietos nuoroda ar geografinė nuoroda, galėtų būti ir toliau nurodomi Kroatijos vynų, kuriems suteikta saugoma kilmės vietos nuoroda ar saugoma geografinė nuoroda, etiketėse. Patikrinus paaiškėjo, kad su vyninių vynuogių veislių pavadinimais, dėl kurių pateiktas šis prašymas, susijusiais atvejais Kroatijos pavadinimas nuo įstojimo datos turėtų būti įrašytas į minėto reglamento XV priedo A dalį;

               (4)

               Kroatija taip pat paprašė, kad vyninių vynuogių veislių pavadinimai ir jų sinonimai „Aglianico crni“, „Nebbiolo“, „Primitivo“, „Rajnski rizling“, „Radgonska ranina“, „Sangiovese“, „Stajerska belina“, „Stajerka“ ir „Vermentino“, į kuriuos iš dalies įtraukta saugoma kilmės vietos nuoroda ar geografinė nuoroda ir kuriuose tiesiogiai nurodytas saugomos kilmės vietos nuorodos ar geografinės nuorodos geografinis elementas, galėtų būti nurodomi Kroatijos produkto, kuriam suteikta saugoma kilmės vietos nuoroda ar geografinė nuoroda, etiketėje. Patikrinus paaiškėjo, kad su vyninių vynuogių veislių pavadinimais, dėl kurių pateiktas šis prašymas, susijusiais atvejais Kroatijos pavadinimas nuo įstojimo datos turėtų būti įrašytas į Reglamento (EB) Nr. 607/2009 XV priedo B dalį;

               (5)

               todėl Reglamentas (EB) Nr. 607/2009 turėtų būti atitinkamai iš dalies pakeistas;

               (6)

               šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 607/2009 iš dalies keičiamas taip:

               1)

               73 straipsnis papildomas 4 dalimi:
               „4)   Vynai, pagaminti Kroatijoje iki 2013 m. birželio 30 d. imtinai ir atitinkantys tą datą galiojusias nuostatas, gali būti toliau parduodami, kol baigiasi jų atsargos. Šie produktai gali būti ženklinami pagal 2013 m. birželio 30 d. Kroatijoje galiojusias nuostatas.“

               2)

               XV priedas iš dalies keičiamas pagal šio reglamento priedą.

         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2013 m. liepos 1 d.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2013 m. rugpjūčio 2 d.

            Komisijos vardu

            Pirmininkas

         José Manuel BARROSO

      (1)  OL L 299, 2007 11 16, p. 1.

      (2)  OL L 193, 2009 7 24, p. 60.

      PRIEDAS
      Reglamento (EB) Nr. 607/2009 XV priedas iš dalies keičiamas taip:

                  1)

                  A dalis iš dalies keičiama taip:

                              a)

                              2-oje eilutėje ketvirtas stulpelis papildomas pavadinimu „Kroatija“;

                              b)

                              po 14-os eilutės įterpiama 14a eilutė:

                                          „14a

                                          Bourgogne (FR)

                                          Borgonja istarska

                                          Kroatija“

                              c)

                              po 15-os eilutės įterpiama 15a eilutė:

                                          „15a

                                          Bourgogne (FR)

                                          Burgundac bijeli

                                          Kroatija“

                              d)

                              16 eilutė išbraukiama;

                              e)

                              17-oje eilutėje ketvirtas stulpelis papildomas pavadinimu „Kroatija“;

                              f)

                              39-oje eilutėje ketvirtas stulpelis papildomas pavadinimu „Kroatija“.

                  2)

                  B dalis iš dalies keičiama taip:

                              a)

                              po 2-os eilutės įterpiama 2a eilutė:

                                          „2a

                                          Aglianico del Taburno (IT)

                                          Aglianico crni

                                          Kroatija“

                              b)

                              33-oje eilutėje ketvirtas stulpelis papildomas pavadinimu „Kroatija“;

                              c)

                              37-oje eilutėje ketvirtas stulpelis papildomas pavadinimu „Kroatija“;

                              d)

                              39-oje eilutėje ketvirtas stulpelis papildomas pavadinimu „Kroatija“;

                              e)

                              45-oje eilutėje ketvirtas stulpelis papildomas pavadinimu „Kroatija“;

                              f)

                              51-oje eilutėje ketvirtas stulpelis papildomas pavadinimu „Kroatija“;

                              g)

                              52-oje eilutėje ketvirtas stulpelis papildomas pavadinimu „Kroatija“;

                              h)

                              po 52-os eilutės įterpiama 52a eilutė:

                                          „52a

                                          Štajerska Slovenija (SV)

                                          Štajerka

                                          Kroatija“

                              i)

                              58-oje eilutėje ketvirtas stulpelis papildomas pavadinimu „Kroatija“.


title: 2016 m. rugsėjo 20 d. Komisijos įgyvendinimo reglamentas (ES) 2016/1713, kuriuo nustatoma nekvotinio cukraus ir izogliukozės eksporto kiekybinė norma, taikoma iki 2016–2017 prekybos metų pabaigos

text:
24.9.2016

               LT

               Europos Sąjungos oficialusis leidinys

               L 258/8

         KOMISIJOS ĮGYVENDINIMO REGLAMENTAS (ES) 2016/1713
   2016 m. rugsėjo 20 d.
   kuriuo nustatoma nekvotinio cukraus ir izogliukozės eksporto kiekybinė norma, taikoma iki 2016–2017 prekybos metų pabaigos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 139 straipsnio 2 dalį ir 144 straipsnio pirmos pastraipos g punktą,
   kadangi:

               (1)

               pagal Reglamento (ES) Nr. 1308/2013 139 straipsnio 1 dalies pirmos pastraipos d punktą cukrus arba izogliukozė, pagaminti viršijus to reglamento 136 straipsnyje nurodytą kvotą, gali būti eksportuojami tik neviršijant Komisijos nustatomos kiekybinės normos;

               (2)

               Komisijos reglamente (EB) Nr. 951/2006 (2) nustatytos išsamios su nekvotinių kiekių eksportu susijusios įgyvendinimo taisyklės, visų pirma dėl eksporto licencijų išdavimo. Tačiau kiekybinė norma turėtų būti nustatoma kiekvieniems prekybos metams, atsižvelgiant į galimybes eksporto rinkose;

               (3)

               eksportas iš Sąjungos yra svarbi kai kurių Sąjungos cukraus ir izogliukozės gamintojų, kurių tradicinės rinkos yra už Sąjungos ribų, ekonominės veiklos dalis. Cukraus ir izogliukozės eksportas į tas rinkas galėtų būti ekonomiškai perspektyvus net ir be eksporto grąžinamųjų išmokų. Todėl norint, kad šie ES gamintojai ir toliau galėtų aprūpinti savo tradicines rinkas, būtina nustatyti nekvotinio cukraus ir izogliukozės eksporto kiekybines normas;

               (4)

               apskaičiuota, kad rinkos poreikiai būtų patenkinti, jei 2016–2017 prekybos metams iš pradžių būtų nustatyta nekvotinio cukraus eksporto kiekybinė norma – 650 000 tonų baltojo cukraus ekvivalentu, o nekvotinės izogliukozės norma – 70 000 tonų sausosios medžiagos ekvivalentu;

               (5)

               cukrui iš Sąjungos eksportuoti į tam tikras artimas paskirties vietas ir trečiąsias valstybes, kuriose Sąjungos produktams taikoma lengvatinė importo tvarka, šiuo metu sudarytos ypač palankios konkurencinės sąlygos. Atsižvelgiant į tai, kad nėra tinkamų savitarpio pagalbos priemonių, skirtų kovoti su pažeidimais, taip pat siekiant sumažinti sukčiavimo riziką bei užkirsti kelią piktnaudžiavimui, susijusiam su nekvotinio cukraus grįžtamuoju importu arba pakartotiniu įvežimu į Sąjungą, tam tikras artimas paskirties vietas reikėtų išbraukti iš reikalavimus atitinkančių paskirties vietų sąrašo;

               (6)

               atsižvelgiant į tai, kad dėl izogliukozės produktų savybių numatoma mažesnė su šiais produktais susijusi galimo sukčiavimo rizika, reikalavimus atitinkančių nekvotinės izogliukozės eksporto paskirties vietų riboti nereikia;

               (7)

               šiame reglamente numatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   1.   2016–2017 prekybos metais Reglamento (ES) Nr. 1308/2013 139 straipsnio 1 dalies pirmos pastraipos d punkte nurodyta nekvotinio baltojo cukraus, kurio KN kodas yra 1701 99, eksporto be grąžinamosios išmokos kiekybinė norma yra 650 000 tonų.
   2.   Eksportuoti neviršijant 1 dalyje nustatytos kiekybinės normos leidžiama į visas paskirties vietas, išskyrus:

               a)

               trečiąsias valstybes: Albaniją, Andorą, Bosniją ir Hercegoviną, buvusiąją Jugoslavijos Respubliką Makedoniją, Šventąjį Sostą (Vatikano Miesto Valstybę), Kosovą (3), Lichtenšteiną, Juodkalniją, San Mariną ir Serbiją;

               b)

               valstybių narių teritorijas, nepriklausančias Sąjungos muitų teritorijai: Farerų Salas, Grenlandiją, Helgolandą, Seutą, Melilją, Livinjo ir Italijos Kampionės administracinius vienetus ir Kipro Respublikos teritorijos dalis, kurių Kipro Respublikos Vyriausybė faktiškai nekontroliuoja;

               c)

               Europos teritorijas, už kurių išorės santykius atsako kuri nors valstybė narė ir kurios nepriklauso Sąjungos muitų teritorijai, t. y. Gibraltarą.

         2 straipsnis
   Nekvotinės izogliukozės eksporto kiekybinės normos nustatymas
   1.   2016–2017 prekybos metais Reglamento (ES) Nr. 1308/2013 139 straipsnio 1 dalies pirmos pastraipos d punkte nurodyta nekvotinės izogliukozės, kurios KN kodai yra 1702 40 10, 1702 60 10 ir 1702 90 30, eksporto be grąžinamosios išmokos kiekybinė norma yra 70 000 tonų sausosios medžiagos ekvivalentu.
   2.   1 dalyje nurodytus produktus leidžiama eksportuoti tik jei jie atitinka Reglamento (EB) Nr. 951/2006 4 straipsnyje nustatytas sąlygas.
   3 straipsnis
   Įsigaliojimas ir taikymas
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. spalio 1 d.
   Jis nustoja galioti 2017 m. rugsėjo 30 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugsėjo 20 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  2006 m. birželio 30 d. Komisijos reglamentas (EB) Nr. 951/2006, nustatantis išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (OL L 178, 2006 7 1, p. 24).

      (3)  Šis pavadinimas nekeičia pozicijų dėl statuso ir atitinka JT ST rezoliuciją Nr. 1244 bei Tarptautinio Teisingumo Teismo nuomonę dėl Kosovo nepriklausomybės deklaracijos.